Naiset hakevat muutosta. Yle Uutisten Taloustutkimuksella teettämässä kannatusmittauksessa SDP vetää naiskannattajia etenkin perussuomalaisista, vihreistä ja vasemmistoliitosta. SDP:n lisäksi vain kokoomus piti pintansa naisten keskuudessa. Sen kannatus nousi 2,3 prosenttiyksikköä.

– Viime vaalien jälkeen perussuomalaisten kannattajissa oli paljon enemmän naisia kuin nyt. Puolue on menettänyt vähitellen kannatustaan. Nyt tuli taas lasku alaspäin, sanoo tutkimusjohtaja Jari Pajunen.

Suomen eduskunta voisi näyttää erilaiselta, jos vain naiset äänestäisivät. Kolmen kärki olisi SDP, keskusta ja kokoomus, mutta perussuomalaiset jäisi RKP:n kokoiseksi pienpuolueksi.

Äijäpuolueen maine pitää

Perussuomalaiset ovat nostaneet näkyville paikoille naisia, mutta se ei ole muuttanut puolueen mainetta miespuolueena. Eduskunnan puhemiehistöön valittiin Maria Lohela ja peruspalveluministeriksi Hanna Mäntylä. Kansanedustaja Arja Juvonen (ps.) toivoo, että käsitykset alkaisivat pikku hiljaa muuttua.

– Se vaatii rohkeutta. Kaikki naiset eivät uskalla lähteä mukaan. Moni kuvittelee, että puolueessa ei saa ääntään kuuluviin. Tämän kuvan korjaamiseksi teemme koko ajan töitä kentällä, Juvonen sanoo.

Lokakuun kannatusmittauksissa demareiden kannatusluvut nousivat duunarimiesten parissa. Naiset tulevat nyt perässä. SDP:n varapuheenjohtaja Sanna Marin iloitsee.

– Ihmiset kaipaavat vaihtoehtoa ja nyt etsitään muutosta siihen politiikkkaan, jota hallitus on harjoittanut, Marin sanoo.

Myös vihreät ja vasemmistoliitto ovat menettäneet naiskannattajia SDP:lle. Vihreiden eduskuntaryhmän puheenjohtaja Outi Alanko-Kahiluoto pohtii syitä.

– Naiset liikkuvat nyt varmasti sen vuoksi, että hallitus hyökkää erityisesti matalapalkkaisia naisaloja kohtaan. Leikkaukset, joita hallitus tekee, kohdistuvat erityisesti julkisen sektorin työpaikkoihin.